khistorydata/jeongjo-sjw-relations huggingface dataset:
정조 20년 · 목
義禁府啓請趙義鎭功減一等杖九十收贖奪告身四等放送又啓請韓聖養功減一等杖一百收贖告身盡行追奪遂安郡徒三年定配金直休功減一等杖一百收贖告身盡行追奪勿限年禁錮永同縣徒三年定配竝允之○京畿監司金文淳狀啓以爲因李柱溟草供有應問各人等嚴覈狀聞之命矣應問各人等捉致臣營發問目嚴刑究覈則英陵假官李春儀招以爲去月初生洞中牛隻居間結賣於本陵陵屬而初八日到齋室則齋室大門內桃樹下繫一牛隻蓋齋室之於桃樹下隔以書員廳移時果爲宰殺輸入公須間分肉此則渠所目擊守護軍金甘丁自年前有所相約於隣居村女矣厭其貧窮中途變改甘丁告訴陵官則陵官招致厥女厥女之弟裂破官題故捉來決笞厥女則拘留於書員房數頃後日已薄暮爲防虎患定送巡山軍數名使之眼同出送於甘丁家結縛一款初無所聞此則渠所耳聞問諸甘丁則可以詳告云都守僕朴成太書員朴壽山等招以爲宰牛處卽馬廊近處桃樹下而在於齋室西邊牆內村女拘留事渠等旣非番次故初無聞見之事云都書員吉靖柱招以爲宰牛處果在齋室大門內馬廊近處而村女則拘留於書員房數時結縛押去於甘丁家云守護軍金甘丁招以爲昨年臘月初與隣居寡女林召史潛奸數日同宿矣林女之弟謂渠貧窮無依忽地棄絕故果然告訴於齋所使之捉來而林女之弟裂破官題故自齋所捉致決笞二十五度林女則出付於渠使之押去而自下拘置於書員房欲爲同往渠家則林女萬端發惡故以稿索暫縛林女而初非齋所分付云更招以爲拘留結縛果是官分付云金福老味招以爲渠與甘丁爲叔姪之間而林女拘留結縛之事只聞有齋所分付未得目見云齋所之宰殺牛隻村女之拘囚結縛等眞贓實犯衆招同然綻露無餘故枚擧馳啓敎以初供再招多有牴牾雖不可以此取信論其所犯特不過五十步與百步而非但與李周奭所犯亦有輕重之別非置伊囚囚亦暫時則當此園幸在今夜之時有難更爲開坐訊推爲先遠惡島勿限年定配判堂以守宮大將今方入來先擧行後草記
정조 20년 · 강
京兆獻耽羅戶口民數
정조 20년 · 목
濟州元戶六千七百十戶男一萬五千三百七十六口女二萬一千九百五十三口大靜元戶一千七百三十三戶男三千七十三口女四千四百五十三口旌義元戶一千五百二十三戶男三千五百七十六口女五千六十八口三邑都元戶九千九百六十六戶男二萬二千二十五口女三萬一千四百七十四口
정조 20년 · 강
親行景慕宮正朝祭還宮
정조 20년 · 목
時至具冕服出齋室贊禮禮曹參判朴宗甲導詣版位行再拜禮執幣獻幣執爵獻爵進幣爵酒官吏曹判書沈煥之奠幣爵酒官行副司直南公轍大祝直閣李始源讀祝文訖詣飮福位行飮福禮還復位行再拜禮禮畢還入齋室改具翼善冠袞龍袍出齋室乘輿出逌瞻門入弘化門明政門永淸門還內
정조 20년 · 강
召見進箋閣臣于便殿
정조 20년 · 강
下勸農綸音于八道四都仍命政院書送祝豐詞于各道付布政司門楣
정조 20년 · 목
敎曰豐年多黍多稌曾孫之慶農夫之願也今年四日得辛其占大有高廩億稊如坻如京庶幾取必於來秋將以得辛之日躬詣社壇祈穀示民務本重農誓戒齊明竊冀心香之上格惟爾按藩守土之臣各以予心爲心悉乃心力於田功禹甸之耕耘不愆豳稼之收穫以時俾有豐年多黍多稌之喜事下諭于諸道道臣四都留守處纔命詞臣撰置祝豐之詞者令政院書送各該道依年前江界例書付布政司門楣
정조 20년 · 강
命以三明日詣太廟行春展謁永禧殿展謁旬前擇吉
정조 20년 · 목
因禮曹太廟歲首展謁取稟敎以三明日祈穀行祀後待天明當詣太廟行春展謁以此知悉○禮曹啓言永禧殿展謁非酌獻禮年次則每於歲首太廟展謁時一體展謁事曾有定式矣今番則何以爲之敎以旬前擇吉
정조 20년 · 강
命親耕置之先農祭攝儀
정조 20년 · 목
因禮曹正月二十八日先農祭親行及親耕取稟敎以屢豐之祝寤寐耿耿祈年孔夙默冀陰隲至於耕耤之節猶屬儀文姑置之先農祭攝儀
정조 20년 · 강
命朝參以旬前後待下敎爲之
정조 20년 · 목
兵曹啓言今正月初五日仁政門百官朝參日次而宗廟春享大祭齋戒相値在前如此之時有退行之例法典內當月十一日二十一日二十五日皆是應行之日以何日定行乎敎以初六日大祭正日初七日歲首犒饋相値旬前後待下敎爲之
정조 20년 · 강
命以再明日詣仁政殿行祈穀大祭親押
정조 20년 · 목
因香室祈穀大祭受押單子敎以親押又敎曰親押處所再明日出宮時當於仁政殿月臺爲之該房知悉
정조 20년 · 강
命奉謨堂展拜待下敎取稟
정조 20년 · 목
因內閣展拜取稟草記有是命
정조 20년 · 강
賜耆老大臣文武卿宰以下歲饌
정조 20년 · 목
漢城府歲饌別單領議政洪樂性左議政蔡濟恭禮曹判書具允明鶴林君焴焴妻申氏前判書李命植命植妻沈氏故領議政李宗城妻沈氏故判府事李性源妻申氏故判書韓光會妻鄭氏故判書具允鈺妻金氏故雲峯君杺妻尹氏漢城府啓言正朝歲饌題給次依前例堂上以上曾經實職人及妻年七十以上堂下曾經實職人及妻年八十以上開錄于後請令該曹磨鍊題給允之敎以文武卿宰內外偕老判府事李命植貞敬夫人沈氏前判書李敏輔貞敬夫人徐氏前判書洪檍貞敬夫人金氏前判書洪良浩貞敬夫人鄭氏前參判尹弘烈貞夫人李氏前兵使趙圭鎭貞夫人金氏彥春君金麟瑞貞夫人金氏前參判金翊休貞夫人趙氏前參判兪彥修貞夫人洪氏依昨年例應式外斗米加送今年七十前判書鄭昌順貞敬夫人吳氏前兵使吳載熙貞夫人李氏亦依右例加送事分付戶曹壯勇大將金持默是誰之家訓鍊大將李柱國元戎自別竝加送歲饌故大臣李判府事夫人家加送及存問亦依昨年例擧行故大司鍊李普觀妻崔氏至今無恙故參判尹東昇妻朴氏今年七十竝紬一匹加送令各該部官存問後草記事分付後錄中部士夫秩前判書金持默前同知申光柱光柱妻黃氏前同知李宜春前同知李彥藎前僉知金聖彙前僉知林元浩前五衛將金聖彬前僉知具壽民前僉知張聖紹聖紹妻安氏前僉知李漢邴前府使李得駿前僉知李彥光故判書朴宗德妻申氏故判書李昌壽妻柳氏故大司諫洪綸妻姜氏故參議李晉圭妻鄭氏故同知李光佑妻李氏故副正尹遠東妻徐氏中人秩前同知李文載等三十四人○東部士夫秩前判書李敏輔敏輔妻徐氏前判書金尙集前參判金翊休翊休妻趙氏廣陵君烻前同知姜德恒前同知崔棛前同知朴師欽前同知李尙琦前同知金鼎鎭前同知李東▣前僉知金台鎭台鎭妻李氏前僉知洪繼哲前僉知李萬運萬運妻沈氏前僉知蔡述夏述夏妻李氏前參判李鎭翼妻金氏前僉知朴東煥故同知李翼臣妻姜氏故校理李儁妻徐氏中人秩前同知朴枝蕃等三十九人○西部士夫秩前判書洪檍檍妻金氏前判書李柱國前同知柳明渭前同知金光績前同知徐獻修前同知趙慶進前同知尹謐前同知朴獻采前同知姜世南前同知李徵大前同知吳命允前同知金得▣前同知盧允中前參判洪周萬前參判蔡廷夏前同知李寧濟前同知洪絲浩前同知姜柱河柱河妻趙氏前同知李宜馨前同知李極齡前同知金克行前同知權尙鎭前右尹趙武範前同知柳匡國前同知權恢前參判李邦榮前參判尹弘烈弘烈妻李氏前參判金履禧前同知李性淳性淳妻鄭氏前水使李燁前同知金應錫前同知成塤前僉知崔龍淵龍淵妻金氏前僉知徐命寀前僉知韓德樹前僉知金濟行濟行妻李氏前僉知宋重亮重亮妻李氏前僉知趙成裕成裕妻黃氏前參議尹得孚得孚妻李氏前都正沈鏶前縣監韓光傳前五衛將楊宗潤前僉知宋翊運翊運妻黃氏前郡守韓泰裕前縣監尹說說妻南氏前僉知黃樟前經歷洪復浩前縣監崔弘毅前僉知許榦榦妻權氏前僉知徐命珪命珪妻金氏前府使南正周前僉知李昌郁前僉知睦萬中萬中妻李氏前判書尹師國妻崔氏故判書李▣祥妻尹氏故判書張志恒妻趙氏故判書李復永妻具氏故判書李翼元妻尹氏故知事沈廷觀妻李氏故參判李世奭妻黃氏故同知趙弘喆妻崔氏故同知金顯和妻李氏故同知姜世東妻洪氏故大司諫尹學東妻柳氏故僉知林氣浩妻宋氏故承旨呂善德妻徐氏故僉知朴一源妻柳氏故承旨李惠祚妻成氏故僉知李翼胤妻沈氏故大司諫李普觀妻崔氏故大司諫朴志源妻宋氏故承旨李得永妻尹氏故承旨朴昌潤妻尹氏故承旨李勉修妻鄭氏故水使朴載河妻趙氏故僉知權任妻兪氏故承旨李之晦妻兪氏故佐郞沈得行妻柳氏故故都事李彥秀妻姜氏故守奉官尹誠東妻李氏故宣傳官李慶元妻權氏故佐郞李赫胄妻權氏中人秩前同知廉成郁等一百十五人○南部士夫秩前判書洪良浩良浩妻鄭氏奉朝賀洪秀輔前判書鄭存中前判書申應顯前判書邊得讓前判書韓光綮前判書李致中前知事洪應辰前知事申師顯前知事李蓍廷前知事徐命誼前知事洪緯浩前知事柳鎭恒前判書鄭昌順昌順妻吳氏前兵使李明運前參判姜垣前參判呂善亨彥春君金麟瑞麟瑞妻金氏前兵使申㬚前兵使具世勣前參判姜游前兵使趙圭鎭圭鎭妻金氏前兵使李邦一前參判鄭益祚前參判兪彥修彥修妻洪氏戶曹參判曺允亨前同知李守芳守芳妻南氏前同知申愇前同知鄭東顯前同知李成祜前同知鄭斗衡斗衡妻宋氏前同知李晚馨前同知朴恒源恒源妻李氏前同知柳鼎周前同知洪圭輔前同知李公謙前同知尹守範前同知權之彥前同知任璛前同知李命彬前同知金漢升前同知金恒柱前同知李晟晟妻金氏前同知許▣▣妻鄭氏前同知徐命全前同知禹弼昌前同知李鎭邦永宗僉使吳載衡載衡妻金氏前同知李銾前僉知尹喆東前僉知金鉉佐鉉佐妻南氏前僉知趙時毅前僉知鄭東獻前僉知金孝先孝先妻李氏前僉知李曾祜前僉知曺允先前僉知李衡源前僉知李集成前僉知李錫增前僉知李晉祥晉祥妻尹氏前僉知崔昌國昌國妻李氏前僉知嚴思允思允妻李氏前僉知韓命鵬故判書趙瑍妻金氏故判書吳彥儒妻曺氏故判書趙曮妻洪氏故判書柳戅妻黃氏故雲山君▣妻金氏故知事鄭基安妻金氏故參判尹得雨妻宋氏故參判鄭晚淳妻洪氏故參判金應淳妻沈氏故水使李潤德妻柳氏故水使許▣妻高氏故同知朴師郁妻李氏故同知白師宏妻中氏故同知朴師沃妻成氏故同知申光顯妻姜氏故參判尹東昇妻朴氏故僉知趙榮恒妻許氏故僉知崔光億妻柳氏故僉知金顯慶妻朴氏故僉知李哲秀妻成氏故承旨李得一妻柳氏故牧使鄭肅良妻安氏故府使金柱泰妻趙氏故僉知尹冕東妻洪氏故僉知洪大猷妻李氏故僉知李華源妻金氏故監察韓宗協妻李氏故持平任銑妻沈氏故郡守李弘器妻鄭氏故縣監李匡說妻韓氏故縣監任瑗妻柳氏故經歷金彥國妻洪氏故都事韓廷杓妻金氏故都事任希沆妻南氏故縣監李錫心妻南氏故別提柳宅模妻閔氏中人秩前知事朴士强等八十一人○北部士夫秩前判書申思運前同知趙星彬前同知金履復前兵使李仁康前兵使吳載熙載熙妻李氏前同知金道淳前同知李聖錫前僉知李蓍周前僉知申䁜前僉知朴一源前僉知李始集前僉知洪進永進永妻鄭氏前僉知李斌前僉知李成遠前僉知金重行前僉知金履規履規妻李氏前僉知金致說前僉知閔垠故大司憲韓必壽妻宋氏故參判安鼎大妻李氏故參判李洪載妻鄭氏故兵使申旼妻金氏故府使具世德妻宋氏故庶尹閔百祿妻李氏故郡守具世亨妻黃氏故縣令金履坤妻鄭氏故獻納吳鉉胄妻張氏故別提洪希泳妻金氏中人秩前同知李厚儉等三十九人○內侍秩崇祿吳浚謙等二十人又啓言乙卯正月左議政金履素戶曹判書沈頤之前參判李祖源李鼎揆鄭煥猷徐有臣每於歲初依七十以上例輸送歲饌事有命矣請令該曹磨鍊輸送允之敎以大臣家遣史官存問其餘遣部郞存問在外人令地方官存問事分付又敎以其中未及敍用者蕩滌○敎曰領議政家衣資食物今該曹輸送遣史官存問原任內閣提學左議政家衣資食物輸送遣閣屬官存問○敎曰綾恩之遐壽純嘏世稱與領相爲伯仲甚爲稀貴綾恩君具允明家元歲饌外加送今府郞存問○敎曰宗親中鶴林君年過七十內外偕老原歲饌外加給事分付○敎曰故領議政李宗城夫人沈氏家依昨年例原歲饌外加送遣曹郞存問○敎曰故判書趙曮妻貞夫人洪氏今年爲八十仰體慈心則豈可無示意之擧乎原歲饌外令該曹加送衣資食物遣曹郞存問○敎曰大臣之有九耋老親事甚稀貴而該府拘於格例歲饌不得擧行云自今年依例抄啓加送衣資以示尊高年敬大臣之意
정조 20년 · 강
燕京禮部以新皇帝登極後應行條款咨文出送命槐院撰出回咨入送
정조 20년 · 목
咨文禮部爲知照事儀制司案呈內閣抄出太學士公阿等奏前事一摺相應刊刻單奏各條款知照該國王可也須至咨者右咨朝鮮國王乾隆六十年十月日○太學士阿桂和珅等奏乾隆六十年十月二十日內閣抄出太學士公臣阿太學士伯臣和等謹奏臣等遵將丙辰年擧行傳位大典應預飭各省竝各該衙門遵辦事宜分單呈覽恭候訓示遵行謹奏乾隆六十年十月十八日奉旨依擬行欽此一丙辰年歸政嗣皇帝登極領發傳位詔書一道鈴用太上皇帝之寶次用皇帝之寶所有恩詔條款一體敍入一太上皇帝論旨稱爲勅旨一皇帝例應稱朕太上皇帝似應仍稱朕守伏候欽定一丙辰年太上皇帝起居注嗣皇帝起居注交該衙門敬謹分篆一題奏行文凡遇天祖等字高四格擡寫太上皇帝高三格檯寫嗣皇帝照例高二格擡寫一恭遇太上皇帝慶節稱萬萬壽嗣皇帝慶節稱萬壽一恭遇太上皇帝萬萬壽慶節及元朝冬至令節慶賀表文交內閣另行恭擬呈覽俟發下將表式頒行一體遵照恭遇嗣皇帝慶節令辰應進賀表卽用例進表文中間酌改一聯照例領發按期呈進一丙辰元朝內外臣工慶賀表文照常呈進其恭賀太上皇帝傳位表文嗣皇帝登極表文交內閣另行恭擬進呈俟發下頒行一體遵照一丙辰年恭進列祖列宗實錄交內閣循照向例按期於嗣皇帝前恭進一丙辰年恭遇大祀由各該衙門具題嗣皇帝親詣行禮其中祀小祀應行分別親詣恭代之處俱循照向例題請一經筵耕耤大閱傳臚各典禮屆期由各該衙門奏請嗣皇帝循例擧行一恭過太上皇帝萬萬壽慶節令辰一切典禮應用樂章另行恭擬進呈交樂部遵用一恭遇太上皇帝嗣皇帝慶節令辰及掖輦巡幸此方內外大臣恭遞慶賀請安摺俱繕備二分呈遞其隨奏事摺請安俱照常繕備一分呈進嗣皇帝批閱一外廷筵宴由各該衙門循例奏請嗣皇帝恭奉太上皇帝親御宴座嗣皇帝侍坐一切儀注臨時具奏一各部院衙門題本改簽放缺奏派各項差使俱循例題奏恭候嗣皇帝批閱遵行其各部院衙門及各省題奏事件俱照常式敬繕皇上睿覽字樣後書嘉慶年號按照向例呈進不必繕備二分一御門聽政恭候嗣皇帝折本示期遵辦一鄕會試殿試朝考散館及一切考試題目由各該衙門循例奏請嗣皇帝命題考試一嗣皇帝登極後應請太上皇帝勅旨册立皇后所有應行典禮及牋賀各事宜交各該衙門循例遵行一丙辰元朝奉先殿堂子行禮在未傳位以前皇太子隨皇上行禮一陛見文武大員及新授道府以上官員具摺恭請太上皇帝恩訓嗣皇帝恩訓一丙辰新正遞丹書克仍係奏太上皇帝詞句且有賀六十年國慶之事應仍於太上皇帝前恭遞○回咨文朝鮮國王爲咨覆事嘉慶元年正月初一日承準貴部咨節該儀制司案呈內閣抄出大學士公阿等奏前事一摺相應刊刻原奏各條款知照該國王可也等因欽此欽承謹伏照詳乾隆六十年十月十八日內閣奉旨丙辰年擧行傳位大典應預飭各省竝各該衙門遵辦事宜計開凡二十一條今玆六紀之寶位光傳重輪之瑞日方昇政當三陽泰來之辰誕擧千載初有之慶禮儀煥所歡情普洽而迺者一隅褊邦亦俾與聞盛典獲比於各省各衙之列倘微貴部仰體我太上皇我皇上字小柔遠之德曷以及此北望攢頌中心銘感爲此合行咨覆請照驗施行順至咨者右咨禮部嘉慶元年正月初一日內閣知製敎李晚秀製
정조 20년 · 강
蕩滌前監司李祖源罪名
정조 20년 · 목
予具軍服乘駕轎出萬八門保定門崇智門集禮門建陽門肅章門進善門敦化門至崇禮門外降轎乘馬前詣至舟橋宣傳官跪啓稟乘船砲駕乘舟橋宣傳官跪啓稟行船砲開金大吹打各營皆放砲擧起火吹打以應之由龍翥鳳飛亭前路至文星洞前路路傍有築石而臺者臺之左右植以雙檜予下馬盤桓久之謂承旨曰此予昨年陪慈駕小憩處也至始興縣降馬入行宮晝停少頃乘馬進發過果川南上面村里又有築石而臺者予降馬御臺上命承旨招問村中父老築臺者誰對以昨年停鑾之所故村民築臺以識之予問弊瘼對以無有予命承旨招問京畿營吏沿路築臺諸處居民中如有舊還未納者數爻多寡詳錄以入至安陽撥站予降馬歷臨新建撥所宣饌于閣臣承史謂諸臣曰計程遠近此亦足爲晝停所矣定例堂上徐龍輔曰村店不過十餘戶陪從百官無以容接稍待完聚可議晝停矣少頃予乘馬進發至眞木亭左議政蔡濟恭迎謁路榜予命承旨勞之至交龜亭降馬暫臨亭上亭可十餘楹四面周以短垣卽昨年新建也前臨大池池中泛以采舫坪野遼闊田疇錯互年前傳敎中北城外斥鹵之壤相其淺深鑿得一丈或半丈量定約播百斛之經界設爲屯田者卽指此也召見右議政尹蓍東予謂蓍東曰灌漑之利不已博乎自鑿斯池未過一年前坪所收已爲千餘包云矣仍賜亭名曰迎華謂每歲華人迎翠華於此也野曰觀吉取降觀于桑卜云其吉之義也坪曰大有渠曰萬石皆祈年也命留守伐石以識其名遂乘馬進發由長安門入行宮降馬御奉壽堂陞座華城留守以下將官及隨駕將官以下參現如例
정조 20년 · 강
命左議政蔡濟恭先詣園所
정조 20년 · 목
敎曰明月親祭時亞獻官卿欲求差云從便先詣事遣史官傳諭于左議政
정조 20년 · 강
判下兵曹園所展謁時隨駕軍兵取稟草記
정조 20년 · 목
兵曹啓言明日園所展謁時隨駕軍兵以何營馬步軍幾番幾哨待信箭侍衛乎敎以壯勇外使率內營京鄕軍各一哨御營鄕軍一哨入防軍三哨爲先廂御將率禁軍三十人善騎隊一哨訓局馬兵一哨外營親軍衛別軍官二百人爲後廂壯勇大將率內外營馬步軍禁軍御營軍及壯勇衛駕前駕後都領留營壯勇衛四十人駕前駕後各二十人隨駕
정조 20년 · 강
以李儒敬蔡弘遠差假承旨
정조 20년 · 강
召見右議政尹蓍東園幸定例堂上李時秀徐龍輔尹行恁及京畿監司金文淳廣州留守徐有隣華城留守趙心泰判官洪元燮于維與宅
정조 20년 · 목
予曰畿營所劃下還租耗條每石一兩五錢定價云而較諸詳定之價增價三錢蓋聞畿內穀價比他道稍貴故一兩五錢初非濫重云而朝家則當以詳定爲準今將除減三錢毋論吏民爲惠則大矣朝家所失何足惜哉蓍東等曰聖敎及此孰不欽仰而第此穀專爲園幸時需用則耗條減價恐有經用不贍之慮不可無從他區處之道矣予曰日前爲湖西諸邑還穀之不數京納錢六萬兩有所劃給使之添還而耗條則姑無區劃處此亦與有司諸堂商議區處也予又曰凡於園幸時不煩經費卽予苦心而從官盤纏每自戶惠廳上下者恰爲二千數百兩此亦宜有從他區劃之道卿等商確稟處也
정조 20년 · 강
詣顯隆園行親祭
정조 20년 · 목
卯初三刻具軍服乘馬出中陽門左翊門新豊樓由左右軍營鐘街前路出八達門由梅橋上柳川下柳川至逌瞻峴予謂承旨曰火巢內種木事體雖重而木根之蟠縈民冢亦有所不忍如此處一一剔拔可也仍命植木差員張世紈見其形止後回奏由萬年堤進詣降馬入奉安閣少頃詣齋室改具黲袍烏犀帶詣園所陞自東階就版位再拜仍詣神位前上香獻酌訖予俯伏叩地不覺失聲大臣閣臣之在班者皆蒼黃從陞迭請寬抑予嗚咽曰予之至慟何時不然而是日是禮予何忍爲情諸臣左右扶持泣乞以禮制情如是良久執禮之呼行亞獻禮者已有時矣予還就版位再拜行亞獻終獻禮如儀亞獻官左議政蔡濟恭終獻官右議政尹蓍東予詣園上奉審纔到象設之內膈氣如期而作昏塞不省予仍俯伏於階砌之左諸臣固請還齋室予暫就丁字閣下小次藥院持童便請對予不許有頃乘小輿還齋室
정조 20년 · 강
罷兵曹判書李得臣職尋分揀
정조 20년 · 목
敎曰紅箭門內雜人不禁兵曹判書李得臣爲先罷職仍命近仗軍士一幷決棍二十度尋命兵判分揀牌招傳授命召
정조 20년 · 강
園令韓弘裕李根留守趙心泰判官洪元燮等施賞有差京鄕守僕及熟手守護軍亦令考例施賞祭需進排監官帖加本府下吏從願免賤
정조 20년 · 목
敎曰園令韓弘裕李根陞敍京鄕守僕熟手守護軍等令該曹考例施賞本地方留守趙心泰內下豹皮一令地方官判官洪元燮內下筒介一部幷依例賜給親祭祭需進排監官問名帖加本府下吏從自願免賤
정조 20년 · 강
命昔年溫幸時陪從武臣曺允彬李燁竝加一資仍令兩銓訪問昔年陪從中年過七十人以其名聞
정조 20년 · 목
敎曰今日召見聞之奉安閣衛將前牧使曺允彬卽昔年溫泉陪從之人而伊時陪從武臣中今存者只有渠與前水使李燁云而年皆過七十幷特加一資其外以陪從年過七十人令吏兵曹訪問草記
정조 20년 · 강
周諗局內還詣行宮
정조 20년 · 목
具軍服乘馬以出敎諸臣曰山路崎嶇步從似難人馬騈踏恐損樹木閣臣承旨之能從者從不能從者往待城隍山前路也閣臣尹行恁金祖淳承旨李肇源蔡弘遠史官金履永吳泰曾從植木差員曹允植張世紈等亦從由御井側歷龜巖過舊鄕校嶺至古西門招村居民人敎承旨曰此皆舊邑內民也予意自別遂命頒以扇曆帽子仍命世紈等以白旗繞山重定火巢區界登洪範山見山下小庵傍有數三人家命頒扇曆年老者加給帽子逶迤過方滀洞又頒扇曆帽子於村民歷金唐巖水田村登鳳珠山水原留守趙心泰廣州留守徐有隣京畿監司金文淳水原判官洪元燮果川縣監金履裕安山郡守趙重瞻振威縣令吳在斗始興縣令金思羲陽城縣監鄭柱龍仁縣令丁遇泰等皆已先詣待令予謂各邑守令等曰此卽園所案山而往往有土皮脫落至於沙汰處所見極爲悚悶役處步數旣過二千二百餘步今不必預限以年數亦不必預定其方略爾等各自分掌各盡其才期於林木蓊鬱土脈堅凝也予當於今日親自董審其補築之役而役處旣如是浩大不得不以予之所當親爲之事付之於汝等汝等須體予意盡心爲之是日周諗局內外計其程里可焉六十餘里日且向曛而予尙未進早饍諸臣迭請予曰弸中之氣橫亘不下欲御而不得御矣少頃乘馬進發由龍珠寺前路詣城隍山小菴後麓設席而坐始進晩饍宣飯于陪從諸臣訖登城隍山設帟幕陞座周覽移時乘馬由水鐵村前路至下柳川時已昏黑命除植炬以行炬代之入八達門新豊樓還行宮更漏已報三更矣
정조 20년 · 강
命華城保米軍十三哨新增納米者以錢代捧著爲令式仍蠲本府面里辛亥任子舊還餉及園底城內居民今年還耗始興果川廣州輦路築臺處居民積逋亦令勿徵
정조 20년 · 목
敎曰是年何年今日又何日拜園餘慕無處可伸親心爲心之道豈有過於懷保與字恤況一視之政兵民無間而今行見軍容入防步軍坐作進退之閑熟無異於內營團鍊之兵益知貴精之明證而廿六哨爲十三哨汰者皆充保米軍賦煩役苦實所矜悶且係新增納米者乎此類分付守臣以錢代捧以爲式本府面里最久條舊還餉爲辛亥壬子兩年云而不過數千包如欲通同示意則惟於此一條闊狹亦令守臣勿徵右兩件猶屬外村兵民之弊而園底之民城內之戶拱護也保障也人和爲先此類當年還耗特爲除給名雖城外如南里北里之新接民戶當在均施之中而厥數亦甚零星云給代於需用付之廟堂措處昨年奉慈駕來臨華城也路出始果廣三邑以晝停里數之稍間間進小饍不設行殿卽順慈心之軫民弊而駐駕之處民皆築臺以表之民情可感招問渠等以未納之積逋幾許斗斗升升不足爲惠而尙有勝於默然看過道守臣依筵敎勿督事分付
정조 20년 · 강
召見右議政尹蓍東及隨駕閣臣于維與宅
정조 20년 · 강
御得中亭射柳葉箭一巡得二矢
정조 20년 · 강
詣東將臺試藝閱武
정조 20년 · 목
午正三刻具軍服乘馬進發內營步軍五哨爲左列外營步軍五哨爲右列內外營馬軍橫列於札駐頭局內使金持默外使趙心泰率旗鼓先詣將臺洞口內跪迎駕至轅門迎接如儀予降馬御將臺小開門後兵曹判書宣傳官先行參現內外營敎鍊官於階下參現三班叩頭後陞壇陞旗內外營將領以次參現回還信地予命左議政蔡濟恭右議政尹蓍東入侍仍命發放節次除之只行巡視發放訖放信砲一聲立藍白神旗右一點各磨動點鼓吹擺隊伍喇叭內外營各成方陣內營在左外營在右馬軍入於各其營子外層之間仍以信箭招禁軍別將成鶴翼陣於臺下西邊駕前駕後壯勇衛各成蜂屯陣於臺下東邊放信砲一聲立藍白神旗右一點义捍磨動點鼓吹擺隊伍喇叭內外營合成方陣成陣後仍行開營行待兵列之盡舒使之各回信地駕前駕後壯勇衛及禁軍亦令發回仍命外使趙心泰以試官仍留臺上行外營武士試射召見本府回榜老人前虞候崔尙厚命以崇政加資書給紅牌賜花賜酒賜樂使之遊街仍敎曰回榜老人前虞候崇政崔尙厚加資依例爲之而米三石木二匹例給亦令本府擧行○東將臺試射柳葉箭入格親軍衛閑良李文植貫一中邊三中崔春三貫一中邊二中以上直赴殿試金鎬貫一中邊一中直赴會試出身柳光曄貫一中邊一中木布各一匹權得經等七人邊二中各木一匹閑良李德弘等五人貫一中各米二斗嘉善全允台等三十八人邊一中各箭竹五十箇別軍官出身尹殷佐貫一中邊一中木布各一匹玄春蕃邊二中木一匹徐命仁等二人貫一中各米二斗柳載南等十七人邊一中各箭竹五十箇
정조 20년 · 강
御射柳葉箭一巡得三矢掌革一巡得二矢下古風于擧行軍校
정조 20년 · 목
外營軍器監官李弼載林俊昌各內下別造筒箇一部拾箭軍十人各綿布一匹軍器軍五人各米二斗令外帑庫賜給
정조 20년 · 강
觀埋火砲還詣行宮
정조 20년 · 목
試射畢仍御臺上宣飯于閣臣承旨約初更前後命行走火號令先以起火一枝號令砲手自臺下樹榦跳出一點火箭走至蒼龍門前麓萬砲從地中齊發轟▣飛騰山鳴谷應移時乃止誠壯觀也予謂諸臣曰昨春幸行時觀埋火於得中亭地形平闊火勢散漫此地則四麓週遭砲聲不散較諸昨春所觀益覺壯奇矣仍乘馬以出命依昨日例除植炬以行炬擧行由新豊樓還行宮
정조 20년 · 강
召見水原留守趙心泰廣州留守徐有隣京畿監司金文淳于維與宅
정조 20년 · 목
予謂諸臣曰今此城堞諸務庶幾就緖而民戶之凋殘則依舊樣子是可悶也蓋廣州則地多石确雖欲屯田治農其道末由至於玆土則大墅數百里寧無治田裕食之策而民皆惰窳全無務本力穡之風革民俗而保人和之方卿等須深思熟講也予又曰遲遲臺旣爲駐蹕之所則石築與標刻稍加修治爲宜而此後官用文簿亦以遲遲峴稱之可也仍宣醞宣饌于諸臣
정조 20년 · 목
華城留守趙心泰啓言斥候烽燧自是關防緊要而本府處在漢南要衝行宮事勢尤爲自別以海以陸無一報警言念所重萬萬疏虞顧今城役次第告完樓譙已設把守則趁此時創置烽臺在所急務以城中東將臺主峯最占形便眺望通暢上設一烽以爲東接陸烽西應海烽之地則庶可以緩急有恃東邊陸烽則在於龍仁縣石城山四十里之地無慮相準而至若海烽則本府興天臺殆過百里難以直接中間便於瞭察處又設間烽然後海陸消息可以連梯而接應兩處新設間烽每臺以一將三卒磨鍊料條已自臣營從便拮据容俟築臺擬卽擧行而烽臺創始事面不輕敢此仰達從之敎以添入於節目一體印出之意令定例堂上知悉
정조 20년 · 강
命華城海邊宜松處限以三十里定爲宜松山分界立標嚴加禁養
정조 20년 · 목
華城留守趙心泰啓言松政所關本自不輕而一切蕩然居常憂悶以本府境內言之如雙阜七面大津近處五面素稱宜松間多蔚密民不畏法卒致童濯揆以法意誠極寒心臣意則自海邊限以三十里定爲宜松山分界立標申明科條嚴加禁斷則不出十年可責蒼鬱且私家邱木禁養之處雖爲其山主者俾不得冒禁擅斫然後法令可申實效可期請以此意成節目擧行從之敎以若不別般嚴飭何以食效與定例堂上相議別成節目一體印置以爲後考之地
정조 20년 · 강
命華城龍珠寺還上停退太一百十五石以附近邑所在準數給代
정조 20년 · 목
華城留守趙心泰啓言龍珠寺還上停退米條給代事已爲仰請蒙允而至於太條一百十五石本府無相當推移者此則請往復畿營以附近邑所在淮數給代以爲支放僧徒之地從之
정조 20년 · 강
命華城城役所牌將古今島僉使徐有春所斤僉使李彥植令該水使給由上送
정조 20년 · 목
華城留守趙心泰啓言本所監董之時在外任者纔承內移之命矣牌將中亦有方帶邊將者若當國役曾有給由往來之例古今島僉使徐有春所斤僉使李彥植給由上送之意請出擧條分付各該水使處從之
정조 20년 · 강
賜壯勇外使趙心泰內廐馬匹內使金持默豹皮一令禿城中軍金㷞熟馬一匹試閱時執操執事將校及走火擧行別破陣等亦令內外營施賞仍以別破陣益加勸課之意飭論廣州留守
정조 20년 · 목
敎曰華城東將臺試閱入軍門也節度之整嚴豈比於棘門㶚上不覺按轡緩驅尋常較閱猶施上駟之錫況於新立壁壘有足聳觀若此嘉乃之典寧或踰日壯勇外使趙心泰內廐馬一匹賜給內使金持默矍碏是帥一巡二中內下豹皮一令賜給禿城山城中軍金㷞其勞甚鉅爲先熟馬一匹特爲賜給執操執事將校及走火擧行別破陣等令內外營施賞後草記仍命持默心泰親受賞典于前庭○走火擧行別破陣李福得等五名木布各一匹黃大卿等十五名各木一匹賜給執操執事知彀官全恒一木布各一匹李彥寬等二人木一匹賜給○敎曰保障重地爲其蘇弊特命出鎭而觀於今日走火擧行益知其緩急可恃南漢別破陣待令之類令該守臣別爲施賞狀聞此後益加勸課事下諭于廣州留守○廣州留守徐有隣狀啓以爲南漢別破陣敎師陳昌漢等二名各木一疋布一疋餘軍金養浩等二名各木一疋賜給
정조 20년 · 강
賜流民百歲媪紬錢米肉仍令還送本土期於奠接
정조 20년 · 목
予謂諸臣曰昨過安寧里見路傍有流民負百歲媪行丐者已命待令矣仍命召入賜紬二疋錢二十兩肉十斤米五石又命自本府製給衣裳善饋糜肉仍敎曰輦路有一民人之負機其母匍匐傴僂者見其狀衣裳不能蔽體問其年爲近百已令付之本府判官造給衣袴仍令畿伯下送扶餘本土此意廟堂知悉行會該道期於奠土俾勿更或流離之地
정조 20년 · 강
遞穩城府使李邦運以趙文彥代之口傳也
정조 20년 · 목
敎曰穩城府使李邦運令該曹口傳遞付軍職其代亦以口傳擇差催促下送
정조 20년 · 강
犒饋試閱時內外營隨駕將士及城役監董將吏工匠等
정조 20년 · 목
內外營隨駕將士每人元飯一器濁酒一盞夻魚一折將官將校一百八十一員夻魚二員竝一尾軍兵三千七百五十名夻魚三人竝一尾城役監董牌將書吏工匠每人濁酒一盞夻魚一折監董牌將五十七員書吏十三人夻魚二人竝一尾各色工匠一千三百三十九名夻魚三人竝一尾合夻魚一千八百二十二尾半
정조 20년 · 목
敎曰靈雨濛濛於星言夙駕之時遲遲我思倍覺蹰躇仍宿此處及晩向始興間更當下敎而還宮則今日當不爲此意令留都大臣知悉
정조 20년 · 강
命訓局留陣分接於禁衛營北營留都大臣所領扈衛軍官權接於備邊司近處仍命留都大臣將臣勞問軍兵
정조 20년 · 목
敎曰幸行經宿時若雨下則留陣軍兵之許接營內自是古例今日微雨雖不至沾濕老帥諸軍之多日露處在所軫念訓局留陣分接於禁營北營前訓將則率所領軍入接於壯勇營朝房事分付留都大臣所領扈衛軍官權接於備邊司近處廊簷之底庇身之意留都大臣知悉又敎曰留陣軍兵多日露處之餘朝亦沾濕今夜饋粥後勞問狀聞事令留都大臣將臣知悉
정조 20년 · 강
命以外帑庫錢穀加給一日盤纏于隨駕各營各司
정조 20년 · 강
召見左議政蔡濟恭華城判官洪元燮于維與宅
정조 20년 · 목
予謂濟恭曰欲去而心違關雨而更留一日予心如有得矣濟恭曰幸因知時之雨仍遂惜別之情殆非偶然矣予命尹善道子孫之居左府底者本府判官悉數率入儒生尹持哲前典籍尹持範各奏姓名訖命退予謂承旨曰予悶軍兵之多日露處而今又滯留一日其令本府備饋飯飧而飯之精糲予欲親察飯成後一器進監也
정조 20년 · 강
命城役所效勞京吏四人問名帖加
정조 20년 · 목
左議政蔡濟恭啓言城役所牌將府吏以其勤勞今日擧蒙恩典獨京吏四人無可以陳達者未免見漏蓋聞四人客地棲遑晝夜按簿而其中二人無論巨細事務專委責成者今爲四年之久其所效勞奚啻爲牌將府吏而不入於施賞之列則在公欠一視之政在渠有向隅之歎四人問名於都廳所施以帖加之典似好矣敎以帖加成給
정조 20년 · 강
命及第任厚常分館屬之槐院
정조 20년 · 목
左議政蔡濟恭啓言任厚常以本府築室儒生賜第殿試之日爲探花郞例付該司直長故無分館之事矣旋因朔書矇未書呈直長之職依法典見罷其後以堂后假官因入啓文字有誤處命藝閣施行旋卽分揀今則毋論槐院與國子藝閣登第五年尙無歸屬處合有一番區處故敢達矣敎以屬之槐院
정조 20년 · 강
廣州留守徐有隣以肆覲坪先詣軍兵糧饌芻豆磨鍊分給馳啓命以外帑庫所管錢穀會減
정조 20년 · 목
狀啓以爲謹依傳敎內辭意肆覲站先詣挾輦哨官敎鍊官挾輦軍卜馬軍御前前排巡令手牢子壯勇營巡令手牢子攔後牙兵訓鍊都監塘馬兵糧米饌價及挾輦軍雨具載持馬哨官所騎馬馬太粥草價幷爲磨鍊分給後後錄以聞住接處所仍爲定給使之安頓上項軍兵輩或有貽弊店幕之事亦依下敎定將校各別察飭後挾輦軍哨官申大益次知敎鍊官兪漢良挾輦軍三十四名卜馬軍四名御前前排巡令手六名牢子八名壯勇營巡令手十九名牢子十七名攔後牙兵十二名以上各米二升錢六分塘馬兵四名各錢五錢挾輦軍雨具載持卜馬四疋哨官敎鍊官所騎馬二匹以上各太二升粥價錢四分草價錢四分敎以雖以肆覲坪所在者先爲分給而以外帑庫所管錢穀追後會減亦以此意令兼都提擧知悉修正文書
정조 20년 · 강
命先正文正公趙光祖祠宇遣承旨卜日致祭以其奉祀孫趙基仁爲陵參奉口傳初仕也仍令守臣買第一區俾奉香火
정조 20년 · 목
敎曰昨春拜園時輦路所過之名賢祠墓掇文宣酹以示寓感志慶之意今聞先正故大司憲文正公趙光祖祠版在於本府之內行宮相望之地而數椽第屋風雨不庇云噫以先正道學遭際聖朝當時契遇之隆實爲千載盛會予每閱遺書未嘗不三復歎賞況今正學日蕪士風漸渝安得如先正者與之共國咫尺駐蹕倍增予感遣承旨卜日致祭祭文當親撰以下而聞其奉祀孫趙基仁故縣監思殷之子爲先正九代孫令該曹初仕口傳調用且聞祠版藏之壁間無以備儀受祭贖還鄭公之宅唐史稱美分付守臣買第一區俾奉香火○敎以初仕如無見窠首仕參奉一人司正付祿待窠陞實其代趙基仁擬入
정조 20년 · 강
命本府城上把守牆內鋪舍及輦路斥堠伏兵幷送信箭解送
정조 20년 · 강
以尹持範爲正言中批也
정조 20년 · 목
敎曰昨日召見給第居接之諸家而前佐郞尹持範人固精詳合置法從而登第數十年沈屈如許正言有闕代除授牌招隨駕
정조 20년 · 강
施御營大將李漢豊及該營敎鍊官等賞典
정조 20년 · 목
敎曰隨駕三營門每年輪回而御營廳紀律最嚴明今番則竝與旌旂鮮好多日經宿靜肅無譁以至昨日炊飯而擧行詳密御營大將李漢豊內下豹皮一令賜給該營行軍執事敎鍊官及各色次知敎鍊官等令外帑庫木綿施賞○壯勇營啓言因傳敎今番園幸時隨駕御營行軍執事敎鍊官金仁煥各色次知敎鍊官玉器鐫朴景文李禧福任慶辛李春明權有經韓昌爀金錫圭各木一疋自外帑庫施賞
정조 20년 · 강
命華城府入防軍試放時假承旨李儒敬進去檢飭頒賞後與試官聯名馳啓
정조 20년 · 목
敎曰今日入防軍試放時試官外使外營從事官別將及哨官二員爲之假承旨李儒敬進去檢飭試取入格人頒賞後修正榜目聯名狀啓○隨駕將官柳葉箭入格哨官出身李喆貫一中邊一中弓一張箭一浮親軍衛左將前府使申暹邊二中弓一張帽子一立哨官出身柳聖台等二人邊一中各帽子一立隨駕將校柳葉箭入格別軍官出身韓世學貫一中邊一中弓一張箭一浮宋道載等十三人邊一中各帽子一立隨駕軍兵砲放入格右哨入防軍玄升福等五人貫一中邊一中木布各一疋前哨入防軍安成秋等八人邊二中各木一疋帽子一立前哨入防軍卓介不等六人貫一中各木一疋前哨入防軍陳三才等六十九人邊一中各布一疋
정조 20년 · 강
由華城行宮進發御遲遲臺下御製詩一篇命隨駕留都諸臣賡韻
정조 20년 · 목
卯正初刻具軍服乘馬以出左議政蔡濟恭右議政尹蓍東進前問候予曰關雨留一日少慰予瞻依之思而仰念殿宮企待行又不敢緩古人所謂北望君臣隔南來母子同正予今日懷事也出左翊門新豊樓由左右軍營前路出長安門過大有坪至萬石渠駐蹕予謂承旨曰昔我往矣載馳載驅今我來思行道遲遲有誰會予心乎予又曰爾等聞空石山事乎無石之地生出無量堅石盡爲築城之需而石爲之空則山名空石默有前定不已奇乎過如意垌眞木亭觀吉野至遲遲峴設帟幕于臺上下馬陞座口拈五言律一篇且以小序弁之命閣臣書之序曰廿日何日來省象設履玆濡露孺慕彌切還次華城關雨停蹕夷猶適願坐且明發歷駐遲遲之臺行行路轉而陟岵之思耿然如結瞻望久之志感以一律詩曰晨昏不盡慕此日又華城霢霂寢園雨徘徊齋殿情若爲三夜宿猶有七分成矯首遲遲路梧雲望裏生又命書小識于詩後曰昔年溫幸時駕過本府而服色例用軍服伊時有影幀草本而色渝不敢移模近來園幸服色之用軍服者亦此意而圖寫御眞藏于園所齋殿以寓瞻依之思第三句及之仍敎諸臣曰庚辰溫幸御軍服在於儀注摸寫一本亦以其時服色而每以未及移摸耿耿于中己酉以後園幸必用軍服蓋出於追述之意而年前摸御眞二本一則以謁廟時服色藏于閟宮望廟樓一則以軍服藏之園所齋殿以寓一分瞻依之思今行値昔年誕日遲遲不發之際一雨又如會事更駐一日事亦不偶然每年輦路必御是臺徘徊增感而今行尤有異焉玆成一律以志感第三句猶有七分成者卽實際語也隨駕諸臣留都百官一體賡進而只押城字餘三句隨意拈進仍命承旨林濟遠詳錄筵說一通輪示賡韻諸臣而隨駕官皆令於駕到始興後賡進留都百官則還宮後賡進隨駕原任內閣提學左議政蔡濟恭右議政尹蓍東提學沈煥之原任直提學徐龍輔直提學李晚秀原任直閣尹行恁南公轍金祖淳直閣李始源檢校待敎徐有榘檢書官李功懋承政院承旨趙鎭寬林濟遠李益運李肇源注書趙台榮假注書金履永檢閱吳泰曾兼春秋金良倜應敎李明淵別雲劍光恩副尉金箕性戶曹判書李時秀兵曹判書李得臣參知鄭尙愚正郞李翊模呂駿永佐郞李重蓮都總府副總管曺允亨壯勇大將金持默從事官洪守榮把總申鴻周鄭學畊哨官徐俊輔善騎左將李東善右將朴宗和行副護軍李光益司直李燨別軍職任聖說張夢說堂上宣傳官李勉兢訓鍊大將李柱國御營大將李漢豊安昌君燝禮曹判書具庠刑曹判書李在學工曹判書沈頤之大司諫徐美修執義李龜雲吏曹正郞李運行戶曹正郞尹光心禮曹佐郞宋應望刑曹佐郞權襈工曹正郞安經心禁府都事申夔相孟賢大司僕僉正沈原之判官韓大裕通禮院左通禮李秉喆贊儀朴宗海引儀崔慶鎭李繼祜兼引儀鄭煥恭司憲府監察李秉烈水原留守趙心泰京畿監司金文淳廣州留守徐有隣開城留守李冕膺始興縣令金思羲安城郡守曹允植○華城朝官僉知中樞府事趙光存前校理沈奎魯司諫院正言趙萬元前正言尹相範李瑞朝副司果趙秀民穆陵別檢權倚權知承文院副正字柳聖儀許諫閔榮祖李潤恒前正郞李福休前直長任厚常前縣監金相儼前監察崔之聖○植木各邑水原判官洪元燮廣州判官金履鎬南陽府使田義顯安山郡守趙重瞻振威縣令吳在斗龍仁縣監丁遇泰果川縣監金履裕陽城縣監鄭柱○守宮內閣檢校直提學徐浩修檢校直閣金勉柱檢書官柳得恭徐理修成海應李旭秀李光葵承政院承旨申耆假承旨李庚運假注書鄭敬翰兼春秋馬思人藥房提調鄭存中兵曹參議李羽晋正郞鄭㝡成守宮大將鄭好仁從事官朴鍾淳都總府總管權▣李祖源洪聖淵李太亨五衛將李萬運梁周翊司僕正崔光泰司饔奉事李敬簡尙衣僉正李命暹主簿李顯正別提安命遠尙瑞直長趙學敏典設別檢南正和部將南志復○留都判敦寧金履素禁衛大將李敬懋前訓將徐有大○東班柢迎領議政洪樂性行知中樞府事李敏輔漢城判尹李致中吏曹參判黃昇源兵曹參判李祖承刑曹參判趙尙鎭工曹參判宋鍈漢城右尹金魯永同敦寧權之彥同知中樞府事鄭履玉鄭東愼戶曹參議洪樂恒禮曹參議韓用龜刑曹參議申大年工曹參議姜忱僉知中樞府事趙明師李昌郁校理李基讓宋翼孝副校理吳鼎源修撰尹蓋烈朴吉源副修撰鄭來百掌令玄重祚持平姜碩龜洪光一正言李鼎東吏曹佐郞宋知濂戶曹正郞李廷仁佐郞李寅燮沈誠之禮曹正郞閔廣魯金麟采佐郞金裕己兵曹正郞南達孫佐郞李燾崔履亨刑曹正郞李觀秀佐郞徐應輔金仁柱尹最遠工曹正郞李觀城洪若浩南溟學監察徐潞修李宗恢尹秤朴鼎元李卿尹韓復▣漢城庶尹丁志德主簿閔致謙尹應鉉宗親府典簿金相夔議政府司錄嚴思彥忠勳都事李義述儀賓都事金曾敬敦寧判官徐日輔主簿金復光閔致成直長金在三參奉金基彥中樞都事魏光▣禁府都事朴宗雨韓允鎭韓啓重姜世靖金熙澤朴正圭趙鎭順李元臣成均館司成李貞運司藝金履權鄭必忠直講李錫垕李錫心安任權典籍閔昌呂柳楨朴忠煥末重翁孔胤恒李志容車鳳運韓錫仁權烒承慶恒博士申溥鄭宗顯學正柳沁煥學錄李昌瑞許鐫金喆修學諭崔鳳和承文判校吳錫齡校檢金初燮正字申義淳蔡趾永鄭民淳通禮院右通禮李萬榮典儀尹之衡引儀金燾李鍾徽兼引儀張思恭崔日運金信行安枰假引儀金樂敏吳彥儉李永薰李敬度黃稔沈憲永金樂敬奉常僉正鄭重祿主簿金亨麟張相吾蔡一祥參奉李夢龍宗簿正申大尹主簿權熀直長朴宗龜校書判校崔大奎司饔主簿李藎模直長鄭時儉鄭持容奉事林周喆李應鼎尙衣直長鄭冕綏司僕主簿金箕應金晚淳內資主簿吳俊祥直長李英紹奉事李仁祜內贍直長孔允東奉事朴和源司䆃僉正李趾馨主簿李晚亨奉事李啓遠禮賓主簿宋聞鶴直長尹淑基參奉李檍鄭枻軍資判官柳誨主簿許㬘直長韓昇裕奉事申奭相濟用判官洪大顯主簿丁允泰奉事沈廷秀李鐔繕工副正洪大榮奉事尹致猷假監役李義祿朴性圭監役權中執徐有昌洪樂眞司宰僉正趙基顯直長崔奎晶奉事趙遠慶掌樂僉正金聖䂓主簿李亨正李喆祚廣興倉令朴敦浩直長李鎭熙尹載僖平市令徐有惇主簿洪樂莘直長尹鎰義盈主簿柳有澤直長李命存奉事李喜明長興主簿趙德溥奉事金履度東冰庫別提尹充復別檢李在翼西冰庫別檢李豊林掌苑別提朴顯範奉事李彭老司圃別提尹夔欽直長金圭容典牲直長李尙弼副奉事高萬說造紙別提南省老韓範敏盧▣典獄參事柳敬鎭鄭信民活人別提李圭延瓦署別提李澾東部令尹心約都事李玄始南部令權熻都事金鋼北部都事徐興輔中部令尹商欽都事尹毅東童蒙敎官韓用謙兪殷柱忠淸都事玄在默江原都事李宗直○西班柢迎昌城尉黃仁默綾城尉具敏和西春君爗廣陵君烻大護軍金尙集金頤柱李聖圭具㢞護軍李鎭翼洪明浩金翊休洪義榮林道浩閔台爀徐有臣洪仁浩申光履韓光近姜彛正姜游鄭益祚白師謹副護軍李翼晉李儒慶尹得孚宋民載李義綱李敬五李東馨李東稷朴基正朴聖泰尹行頤成種仁李普天尹東晚吳泰賢沈基泰李師濂李喆模成德雨金熙朝許晊沈鏗蔡弘遠洪義浩宋銓金孝建柳匡天吳載紹趙恪尹光普申昕李廷顯李尙度崔鎭夏申光河成大中曺司五衛將徐郁修魏光翼五衛將張烶梁德履朴挺玉李光彬韓師貞李文協趙學枋具壽民朴齊家金正漢張東源洪浩源鄭聖甲林大元抄啓文臣韓興裕李東冕鄭東觀金羲淳金履喬鄭魯榮金近淳李勉昇洪秀晚權晙金熙華申鳳朝金履載洪奭周姜浚欽宋冕載曺錫中黃基天洪樂浚洪命周柳遠鳴具得魯金處巖文兼李景溟副司果林漢浩柳雲羽朴宗謙丁志元申龜朝鄭東榦李之珩洪時溥兪鉉章金熙采洪受浩柳河源李升運崔烜尹羽烈尹序東前司諫鄭景祚崔重圭前掌令高應觀李聖輪前持平尹之鉉前典籍李泰熙前正朴命球前佐郞金珍恪副司果林秉遠徐簡修洪善養宋厚淵李厚源南播秀前假注書許珩能麼郞廳許習朴寅秀前水使曺允精○追賡領敦寧兪彥鎬奉朝賀金鍾秀乘馬進發至肆覲坪降馬入行宮少憩宣饌于閣臣承史少頃乘馬進發至安陽撥所降馬入撥舍少憩宣饌于諸臣少頃乘馬進發予謂閣臣等曰各自占便無一人近前者寧有如許道理仍命諸閣臣當竝拿處勿令隨駕尋命分揀
정조 20년 · 강
晝停于始興行宮召見京畿監司金文淳始興縣令金思羲
정조 20년 · 목
由大博山前坪至始興降馬入行宮召見文淳等
정조 20년 · 강
御中紅亭射柳葉箭三巡得十一矢十五分下古風于道臣地方官及擧行軍校
정조 20년 · 목
本道觀察使金文淳內下御帿弓一張賜給地方官金思羲陞敍監董平安監營中軍具壽漢內下筒箇一部賜給軍器監官千碩監董將校金壽福帖加拾箭軍四名軍器庫直一名各綿布一疋賜給少頃乘馬進發
정조 20년 · 강
駕臨龍驤鳳翥亭命攔入閣臣承史竝拿處兵曹判書李得臣越俸一等禁喧郞廳李翊模削職
정조 20년 · 목
由文星洞前路至萬安峴時已侵夜峴左右列以紙燈以代植炬至鷺梁行宮降馬御龍驤鳳翥亭予曰野次駐蹕時軍士房承旨外例不得入來而今日閣臣承史之攔入作門者無數兵判及禁喧郞皆莫能禁止法綱所在萬萬駭然兵曹判書李得臣禁喧郞廳李翊模竝命拿入數以作門不嚴之罪仍命兵判越俸一等郎廳削職攔入之承史閣臣竝拿處惟一提學沈煥之以其老病特命分揀隨駕軍士房承旨李益運啓請送信箭留門少頃乘馬至舟橋乘船砲船行砲開金大吹打竝如出宮儀
정조 20년 · 강
以城門徑閉駕駐路次罷守宮承旨申耆李庚運兵曹參議李羽晋職
정조 20년 · 목
由蔓川羅業山前路至崇禮門門已閉矣予謂承旨曰今日還宮旣有下敎則徑下城鑰寧有如許變怪事先廂大將苟能先事周旋雖無標信其間豈不能往復留門乎內閣提學沈煥之啓言今日大駕還宮已有下敎留都諸臣皆當知之矣城門下鑰之時守宮承旨及兵曹堂上相議以留門之意馳啓于行在所仍稟慈旨留門以待大駕之還事理固然今者守宮之臣不知行在所軍令徑下城門之鑰以致大駕回到城外駐蹕移時城門不開夜漏向深國體所關誠極寒心大臣與三司之臣旣知此時事狀則似有當該諸臣論勘之擧而臣亦待罪經筵矣豈敢緘默無一言乎請政院守宮承旨及兵曹守宮堂上爲先施以罷職之典從之
정조 20년 · 강
分揀閣臣承史拿處
정조 20년 · 목
因閣臣承史拿處傳旨敎以比之門鑰擧行猶屬細事竝分揀
정조 20년 · 목
停蹕半餉城門始開由崇禮門敦化門建陽門入保定門萬八門還內
정조 20년 · 강
應敎李明淵校理宋翼孝副敎理吳鼎源洪秀晚修撰尹益烈副修撰鄭來百聯箚請守宮承旨騎堂竝施竄配賜批從之仍命隨駕兩司諸臣竝重推
정조 20년 · 목
箚略曰臣等俄於陪扈回鑾之際伏見繖扇久住於路次方切訝惑繼伏聞城門牢閉前騎不通雖未知緣何致此而方夜法駕露處經時此實前所未有之事政院兵曹之擧行萬萬驚駭留都不飭之失亦甚慨然臣等謂當該承旨及騎堂竝施竄配之典斷不可已也批以故事大君往城外未還猶請留鑰傳爲美談況回鑾有命射隊出待而烽前已臨露梁則先驅必至城外傳語亦幾入來政院之不請慈旨兵曹之循例放鑰以致駕駐路次者移時此豈道理之所敢出乎兵曹節目中雖有標信信箭自行在所前期入送留門之語而豈可藉此發明乎守官承旨騎堂竄配事依施隨駕該房及兵判亦豈可無罪乎然該房則請送信箭於露梁駐蹕時門鑰之已下亦因此信箭而知之比之先廂大將終不枚報於行在猶有輕重之別大臣似當分等論罪姑不煩處分矣職在耳目之任目見無前之擧則初何齊進欲爲請對旋又不知在處隨駕兩司諸臣爲先從重推考
정조 20년 · 강
分揀執義李龜雲饌具犯禁之罪
정조 20년 · 목
政院啓言問啓事命下矣問于執義李龜雲處則以爲臣以旅宦之人素無行具買飯於市市人以一鍮器二沙楪送饌至入於繡啓之中致有問啓之命惶恐震越不知所達云矣敎以事勢似然分揀
정조 20년 · 강
遞承旨金祖淳以李晉秀代之前望也
정조 20년 · 목
敎曰同副承旨許遞前望單子入之待下批牌招入直
정조 20년 · 강
罷判敦寧金履素職
정조 20년 · 목
政院啓言判敦寧金履素以爲今日崇禮門徑閉之擧萬萬惶懍求死不得走伏金吾門外恭俟鈇鉞之誅云矣敎以留都事務大臣無不主管旣不提飭卽請慈旨又不以其罪請勘今日城外駐蹕之擧古有是否國綱所在勢難例批卿則罷職
정조 20년 · 강
京畿監司金文淳以無腰牌掌標人等捉囚馳啓命嚴治放送
정조 20년 · 목
初昏出天中淡雲間入東方天際狀如拳尾長二三尺許色赤光照地
정조 20년 · 강
命信箭宣傳官盧秉護軍張泰允部將孫弼榮嚴棍充軍守宮承旨申耆李庚運竝削職守宮大將鄭好仁從事官朴鍾淳兵曹入直郎廳鄭最成竝罷職尋命庚運施以罷職
정조 20년 · 목
政院啓言城門開門時標信信箭來到城外言送於政院則請出慈旨符驗卽爲開門法例則然而今番信箭從門隙轉授守門護軍直到政院事未前有萬萬駭然本院之默無一言矇然祗受極涉未安而拘於廳規雖不得請罪當該護軍部將令攸司從重科治當該宣傳官所當重勘而本院無他可施之罰何以爲之敎以寧有如許所爲大關師律宣傳官及護軍部將之與受同罪竝令兵判嚴棍充軍守宮承旨則雖欲具由請罪未果云而不可以事勢之巧湊有所容恕施以削職之典守宮大將主管宮城門禁則非宣傳官而持信箭入來者豈可許入乎當該大將從事官及兵曹入直郞廳亦爲罷職○因守宮承旨申耆李庚運兵曹參議李羽晉竄配傳旨敎以假承旨則不但生疏旣有實官何可出意見主張乎宜有差等施以罷職之典
정조 20년 · 강
命假注書具得魯仍察廳任
정조 20년 · 강
右議政尹蓍東上箚請軍士房承旨李益運兵曹判書李得臣先廂大將徐龍輔竝削黜守宮大將鄭好仁罷職當該門將兩人定配兵曹節目中添入城門開閉條賜批從之命龍輔竄配
정조 20년 · 목
箚略曰昨日回鑾之前城門已閉先廂不能入來車駕爲之駐箚移時事未前有極甚驚駭始興駕臨時日勢已晚先廂之到城外門鑰必已下矣隨駕該房承旨固當請出信箭依節目仍留而露梁駐蹕時始爲擧行稽緩之失在所難免節目旣自兵曹啓下則判堂之不能往復喉院先事周旋極爲矇然先廂大將之目見門閉不卽報達行在罪亦難恕軍士房承旨兵曹判書先廂大將竝當施以削黜之典守宮大將之無一言提醒亦不可置而不論宜施罷職之典當該門將兩人令該府該曹各施定配之律而兵曹節目中擧動時城門開閉條亦願措辭添入以爲定式施行之地批以昨日駐駕之擧未之前聞卿之箚請諸件甚當承旨兵判削黜事竝依施至於先廂大將則況承日前筵敎之指敎不啻丁寧若令先驅馬隊相距間空數十步駕到鷺梁之際頭局綽可及於城門近處而不此之爲又不能登時報奏軍書中行營時前面如有所阻後隊遞相口傳之意果安在哉師律之外兼有違越筵敎之罪蓋由隨事不能敬愼而然不可但以駭痛言而昨於撥所處分分揀之餘尤何敢乃爾當該總戎使徐龍輔削黜輕矣施以竄配之典守宮大將罷職事又因他事處分矣當該門將定配事尾陳添入條件事竝依施仍命遣史官傳諭
정조 20년 · 강
以具㢞爲兵曹判書中批也
정조 20년 · 목
因兵曹判書有闕政事取稟敎以行大護軍具㢞除授牌招傳授命召㢞三違召政院捧入推考傳旨敎以待開門牌招
정조 20년 · 강
命御營大將李漢豊兼察總戎使
정조 20년 · 목
因政院總戎使總察取稟敎以御營大將兼察牌招聽傳敎
정조 20년 · 강
應敎李明淵校理宋翼孝李基讓副校理吳鼎源洪秀晚修撰朴吉源尹益烈副修撰鄭來百聯箚請先廂大將竄配兵判削黜守宮承旨騎堂加施極邊遠竄賜批只從騎堂加律之請
정조 20년 · 목
聯箚略曰昨日城門事卽一前古所無之變怪也臣等不勝驚惋聯陳一箚而卽伏承批旨下者先廂大將之先至城外目見城門之牢鎖不開略不驚遑初無一言之馳奏行在以致淸蹕久阻於路中鑾輿露次於深夜當此之時群情之罔措景色之蒼黃倘復何極彼獨雍容伈泄袖手無言此豈常情之所可出者哉几係師律中權主之而先時而不能檢飭臨機而亦失周旋本兵之臣敢曰無罪乎臣謂當該大將施以竄配之典兵曹判書李得臣亦施削黜之典當該承宣騎堂所請之律雖已蒙允而竄配薄勘終失太輕加施極邊遠竄之典斷不可已也批以無異一事再啓且於右相批已處分矣闕門開閉承旨專管城門則兵曹主之而追聞闕門皆不放鑰云守宮承旨之加施邊竄過矣兵堂所爲添一信箭事節節駭妄加律事依施
정조 20년 · 강
汰拿行首宣傳官李勉兢
정조 20년 · 목
敎曰信箭去就有此無於前之駭擧當駭行首宣傳官先汰後拿
정조 20년 · 강
命禁衛都提調洪樂性總察該營大將
정조 20년 · 목
政院啓言禁衛大將李敬懋以南關王廟獻官今方受香出去所佩命召來請還納而不可無總察之人何以爲之敎以仍佩往來都提調總察從事官發牌聽傳敎
정조 20년 · 강
大司諫徐美修執義李龜雲引避請遞賜批命美修龜雲及大司憲權裕掌令玄重祚持平姜錫龜洪光一司諫崔重圭竝罷職
정조 20년 · 목
美修等啓言回鑾之時臣等目見無前罔措之事篬皇趨進將欲請對更鼓已闌門鑰將下聖體勞動之餘深懷瀆擾之懼不得已退出朝房忙陳短箚仰請處分而未諳格例不善周旋誨責備至至承重推之命臣等之昏迷鈍滯益無所逃惶懍震恐靡所容措且於駕詣齋殿之時前導攔入衛內至有繡衣推捉之擧禁條飭令何等諄複而身爲法官不能檢飭所失尤大請命遞斥臣等之職批以箚本違格雖幸還推必閱多眼不可掩置末端所引亦關法禁晚始來避溺職尤大爾等勢難例批竝罷職同一情地爾等兩臺外皆不入來處義乖當令政院一體捧傳旨
정조 20년 · 강
罷吏曹佐郞沈鎜職
정조 20년 · 목
承旨林濟遠啓言動駕時吏兵曹省記雖排定日限預爲修入還宮日子旣已差遲則所當更修价限以呈於中路而昨日申時吏曹省記未及來呈於始興前站致有回鑾後深夜追呈之擧極爲駭然所當重勘而本院無他可施之罰何以爲之敎以郞官罷職
정조 20년 · 강
以李太亨爲兵曹參判口傳也
정조 20년 · 강
以徐有大爲總戎使備薦也
정조 20년 · 강
命將任排望時勿以資級爲高低申明古例
정조 20년 · 목
因總戎使望筒敎以格例務當遵守而將臣去就體貌不輕年來排擬之式以資級爲高低古例未必然此後申明之意知悉
정조 20년 · 강
命御廳隨駕駕前駕後及駕後牌頭明日持弓矢待令攔後挾輦軍亦於壯勇營中日試取
정조 20년 · 목
御營廳以園幸時隨駕駕前別抄及將校軍兵等處軋犒饋依例分給啓敎以駕前駕後今番往回諸站皆挾輦侍衛而多日使役明日持弓失待令駕後牌頭處亦爲分付而攔後之挾輦軍亦於壯勇營中日試取邊二中以上使史書啓之意卿亦知悉言送壯勇大將
정조 20년 · 강
改差軍資正鄭日煥繕工副奉事李敬儒孝陵參奉金一錬仍命以嶺南張胤宗湖南魏伯圭擬入敬儒一錬之代
정조 20년 · 목
吏曹啓言軍資正鄭日煥以身病呈狀繕工副奉事李敬儒以親病呈狀乞遞不可强令察任請竝改差允之又啓言孝陵參奉金一錬不爲上來委折關問於該道臣使之査實報來後稟慶事允下矣卽接慶尙監司李泰永所報則金一錬所告以爲年今六十三歲而宿病沈綿萬無供職之勢自致屢朔曠職云矣敎以遠人收攬之時遞給二嶺人殊非勤諮之意參下此兩窠以嶺南宣召人張胤宗湖南宣召人魏伯圭擬入待下批分付道臣起送狀聞○以繕工副奉事魏伯圭孝陵參奉張胤宗口傳下批
정조 20년 · 강
還送忠淸監司李鼎運京納錢作穀事狀本仍命更爲論理以聞
정조 20년 · 목
該監司狀啓以爲劃給錢六萬兩作穀添錄後謹當待收糴區別成册狀聞而嚴飭守宰錢必均派穀務精完期有來頭實效敎以狀語多涉禁於讚揚其中錢必均派云云大非筵敎本意弟在喉院寧或不傳則豈敢以題外之說登聞乎錢不均派穀必遍峙之方更爲論理狀聞以爲吏不容奸民蒙實惠之地事書目嚴題此狀啓卽爲還下送
정조 20년 · 강
給載寧金川燒戶恤典
정조 20년 · 목
黃海監司徐邁修以載寧郡民家三十七戶燒燼人物二口爛死金川郡民家二十六戶燒燼馳啓竝敎以當寒失所矜悶小殘戶等如有所受還上勿徵嚴飭該郡期於斯速奠接之意回諭
정조 20년 · 강
命果川縣監金履裕拿問定罪尋命分揀
정조 20년 · 목
各站諸務摘奸御史呂駿永狀啓以爲臣於本月十三日伏奉聖旨各站諸務潛行摘奸矣今十九日無掌標人四名陸續捉付於果川縣色吏則該縣吏不爲逢受無端肆惡捉付下人及爲毆打臣雖藏蹤不爲出道當其摘發之際雖是帶隸之微明知爲奉命之人而幺麼下吏無難毆打下習之獰頑莫此爲甚捉付犯科人亦爲見失事之駭痛前所未聞輦路懸燈所重何如而該縣吏乘醉裂破之數乃至十件之多而該縣監處在咫尺之地不能禁戢其在重事體立紀綱之道不可不嚴勘果川縣監金履裕令該府拿問定罪在所不已從之尋因金履裕拿囚草記敎以飭已施矣分揀放送
정조 20년 · 강
京畿監司金文淳以英陵寧陵假官以下犯科者刑配馳啓
정조 20년 · 목
該監司狀啓以爲依義禁府關辭驪州牧見囚英陵假官李春儀都守僕朴成太守僕朴升億都書員吉靖柱書員朴壽山陵軍金甘丁金福老味寧陵都守僕吉龍孫都書員朴成孫一竝捉致臣營各別嚴刑其中李春儀等六人罪犯實係罔赦李春儀則定配於光陽縣朴成太則定配於嘉山郡吉靖柱則定配於咸安郡金甘丁則定配於定平府吉龍孫則定配於洪原縣朴成孫則定配於延日縣朴壽山朴升億金福老味等則係是隨從參酌放送
정조 20년 · 강
判下上言三十六度于各該司
정조 20년 · 강
刑曹以擊錚人原情啓
정조 20년 · 강
京畿監司金文淳以擊錚人原情馳啓
정조 20년 · 목
該監司狀啓以爲始興境擊錚罪人鐵原豊田驛卒宋昌奎嚴刑究問則所供以爲渠父宗中以千萬曖昧之事橫罹定配於三陟府于今兩年生還無路蓋本驛接在通北大路邊責應支供之役比他頻煩而惟以挾大路之故旅店資生矣去乙亥年黃姓兩班入葬於驛村後移其大路於洞口外十里許自是之後非但旅店失業大小使星盡入外店故站候廚傳或致未及輒生弊端無路支保過半離去且黃氏本以豪富之家跨居驛村出錢貸穀利上加利過限未捧則專奪其復戶祖入居錢勒買其急走位馬位田甚至奪其家舍牛馬釜鼎等屬驛民等去年以通舊道保驛戶之意呈于本府幸得快捷矣以黃氏議送一張旋見反訟至於滯囚重杖目今驛戶之見存者多居於黃氏家垈黃氏督責毀舍必欲驅逐一驛而後已一驛民人等去五月呼籲於備局則本道以不有營題構訴備局狀中諸人捉囚本府査出狀頭及首事之人嚴刑定配而渠父隨衆錄名竟不免定配到配兩年宿病添劇生活無路乞放渠父生還故土云請令該曹稟處敎以令道臣詳査決處後狀聞事卿其行移又狀啓以爲西部孔德里良人朴聖培原情所當依定式直爲拔去而依丙午春新定式撮其梗槪後錄馳啓請令該曹稟處聖培原情以爲渠祖父處衿得田畓在金浦黔丹面而渠寡居之從弟嫂處分給之土亦在一坪癸丑年從弟嫂爲其移買衿給之土斥賣於本面洪尙猷爲名兩班處尙猷買此之後稱以竝買渠畓勒欲打作起訟本官置洪哥於落科仍爲成出立案及斜出昨年五月起訟京兆渠所持之得捷文案一倂紙筒上後反置渠於落科洪哥乘其得訟之勢癸丑以後禾利又欲徵出伏乞嚴治洪哥推給田畓○刑曹啓言田畓推尋事係微瑣呈訴營邑何所不可而敢煩天聽民習無嚴請朴聖培原情勿施考律重勘之意分付道臣允之
정조 20년 · 강
命遣承旨馳詣受香所奉審摘奸
정조 20년 · 목
東南關王廟祭在明也
정조 20년 · 강
召見諸承旨及定例堂上李時秀于誠正閣
정조 20년 · 목
諸承旨持公事入侍也○敎曰定例堂上中本司坐起進去人入侍○予謂時秀曰園幸時衛內攔入之類當區別科治而其中法司下吏之犯科尤爲可駭分付畿營各別嚴治也大抵衛內章標之成給自來數少故犯科者如是夥然今番定例釐正時更加斟酌磨鍊可也
정조 20년 · 강
御春塘臺行園幸隨駕將官將校軍兵試射放施賞有差
정조 20년 · 목
別單駕後禁軍鄭春瑞柳葉箭貫二中邊二中直赴殿試張道斌辛弼文以上柳葉箭邊四中竝加資朴載潤柳葉箭貫一中邊二中邊將除授挾輦把總南宮玾復職駕前別抄林世喆駕後禁軍卓敏秀以上柳葉箭邊三中竝直赴會試片聖元駕前別抄李漢忠李重秀以上柳葉箭貫一中邊一中各兒馬帖一隻宣傳官李商一姜彚喆李儒燁駕前別抄姜碩儁方處興王福珪廉在鉉金光宇駕後禁軍朴秀文宋官英挾輦軍次知敎鍊官兪漢良以上柳葉箭邊二中各帿弓一張駕前別抄李命耉者洪處寬駕後禁軍朴宗英孫錫謨以上柳葉箭貫一中各長弓一張宣傳官李儒秀李亨謙李載弘張鉉宅駕前別抄李明洽金成宅崔喜得張錫孝李仁煥金取淳金致賢崔復基金履元駕後禁軍金成集賈大潤洪壽昌崔時泰朴履儉吳彥輔柳漢傑韓宗祿韓亨祿劉德顯挾輦軍次知敎鍊官李亨馥以上柳葉箭邊一中各箭竹一百箇帿弓一張宣傳官李載弘掌革貫一中駕前別抄李明洽姜碩儁李命耉李漢忠駕後禁軍賈大潤洪壽昌崔時泰吳彥輔柳漢傑以上掌革邊一中各長弓一張駕後禁軍白文赫朴師潤以上小布三中各弓箭一部玄思文宋匡殷以上小布二中各長弓一張徐光赫高道寬以上小布一中各箭竹一百箇宣傳官鄭來升任聖臯以上矢數上同各長弓一張駕前別抄金志淳張鳳振朴聖鎬南宅玄李鼎完孫純以上矢數上同各箭竹一百箇挾輦軍趙完得鳥銃貫一中邊一中木二疋金遠孝等五名鳥銃邊二中各木布一疋安允成等四名鳥銃貫一中各本一疋朴文喆等二十五名鳥銃邊一中各布一疋
정조 20년 · 강
遣吏郞摘奸諸執事淸齋與否
정조 20년 · 강
命專經文臣殿講來月更稟
정조 20년 · 강
兵曹判書具㢞上疏辭職賜例批
정조 20년 · 강
應敎李明淵上疏賜批許其辭職之請
정조 20년 · 목
疏略曰君而設禁臣而犯之非但臣分掃地是使君綱益墜也臣爲是之懼目下禁令雖有係國家存亡之事而隱忍含默未敢容喙固其恇怯畏死不忠無狀而亦慮重傷國體無益有損也乃者因論李家煥事討其年前悖擧自犯久遠禁條責敎之下惶汗如瀉欲斥家煥何患無辭能犯禁令誰肯捨重而取輕乎不知不覺之中冒干邦憲雖緣聖度天大嚴誅姑貸典祀有命陪蹕義重蹲仍職次尙此抗顏而不知亦罪寧望倖逭且臣原疏只以一句之不審竝與大槪而不頒前則陳箚而未承批後則上疏而無下落安用此玉堂爲哉伏願殿下亟命追究臣向日犯禁之罪以昭法紀仍令銓曹無擬臣言責之職臣將永謝言路終緘其口而敢以一語陳之以效古人將退獻言之義焉凡國有禁將使民無抵罪國則永賴而殿下之禁令有異焉使群下自陷不忠之誅使國家長在綴旒之危而姑無違拂之言則便是要道於是無論鉅事細事稍係逆耳輒卽命之曰禁令閑習典章者亦不知近日禁令凡幾條也至如政院老吏亦往往忘漏而抵刑此豈盛世之所當有哉臣不勝爲聖明痛惜之若聞是令之一竝弛解臣雖卽日退塡溝壑萬萬無恨也閣臣之撥站處分雖未知緣何事端而曾未數時龍驤鳳煮亭處分臣又目覩矣是亭歷臨已有最初軍令則凡在近臣之列者宜有問安之禮故相率入門有何所失而王府黜付景色蒼黃從班一空士女訝惑及夫路次停蹕先驅不通則前阻金湯傍無玉筍殿下此時得無悔思乎且彼兵曹何能拒諸臣之入候而拿入之擧無難橫及於司馬重任使臣以禮不宜若此大抵寬緩二字爲殿下所當加勉處向者禁令之頻設亦由淵衷之不能平恕而順應也夫近臣被督責則遠臣自多解體國言有防禁則他言何由至前哉臣愚竊謂殿下先從本源之地愈加澄察事到物來一以和緩待之然後政令施措皆得其當而治理益淸國勢永鞏也批以爾之擧措一何駭眼至於今番疏語而極矣誨之不率言亦何益尾陳事候班例設於行殿門外而攔入小次之前閣臣姑無論雖大官何可不處分曰以近臣被督責則遠臣當解體者是果何說一番拿處便已解體則名之曰近臣者但當餌以好爵啖以珍羞罪莫誰何犯勿譴勘乎且況秩雖重臣職是本兵處處擧行無不干科收符拿入何損於禮使又敢營救乎前疏見蒲柳等語問爾年未踰强仕云而令又告退節節欠敬矜爾愚昧只許所辭○政院啓言應敎李明淵疏批只許所辭事命下矣何傳旨捧入乎敎以自可罷職以此分付該曹出代
정조 20년 · 강
竄徐龍輔于龍川府李羽晉于富寧府申耆以門黜施行李益運李得臣以削職付標同義禁黃昇源洪明浩申光履竝罷職以洪良浩爲判義禁權▣爲知義禁曺允大尹弼秉爲同義禁竝前望也仍命自今幸行時作路正門守宮承旨稟請仍留還宮間自留陣營加送把卒另定將官眼同管領